חרם מוגדר כדחיה, או נידוי חברתי, המאורגן ומתוכנן על ידי רוב בקבוצה חברתית, כלפי חבר אחד או יותר בתוכה. חרם חברתי מתבטא בעיקר בנידוי של משתתף מחוץ לקבוצה לה הוא שייך, תוך הימנעות מקשר עמו, לעיתים עד כדי פגיעה בכבוד האדם. סוגים של חרם חברתי מופיעים לכל אורך ההיסטוריה, כלפי פרטים, תתי-קבוצות, עדות ועמים שלמים. הביטויים העיקריים של חרם חברתי כוללים בידוד, רכילות, ביוש, הפצת מידע שקרי או אמיתי במידה חלקית, תוך שימוש בהבדלה, ענישה, הדרת אדם ממעגל חברתי והרחקתו, הפצת רמזים עמומים ומוטים לרעה בצורה מיתממת ועוד.